Sada aastat Nõukogude Liidust vaba? – Propastop
16.04.2018
Venemaa telekanalil Dožd  on “Fake News” nimeline saade, mis otsib meediast valeuudiseid ja libatsitaate. 10. aprillil eetris olnud saate üks lõik puudutas ka Eestit.
3. aprillil kohtusid Balti riikide presidendid USA kolleegi Donald Trumpiga. Sündmusest andis päev hiljem teada Venemaa riiklik telekanal Rossija 1, pannes USA presidendi  suhu võltstsitaadi. Rossija 1 sõnul olevat Trump õnnitlenud Balti riike seoses saja aasta möödumisega vabanemisest Nõukogude Liidu agressiivse ikke alt.
Korrektne tsitaat kõlab hoopis “Ma õnnitlen Eestit, Lätit ja Leedut seoses saja aasta möödumisega  iseseisvumisest.” Trump ei puudutanud oma kõnes Nõukogude Liitu, ilmselt seetõttu, et sada aastat tagasi ei olnud Nõukogude Liitu veel olemas.
Venemaa meedias levinud arusaamast, nagu algaks Eesti ja teiste Balti riikide ajalugu Nõukogude Liiduga, oleme kirjutanud blogis mitmel puhul varemgi. Tegemist pole esimese korraga, kui Kremli meedia paneb Trumpi suhu Eestiga seotud valetsitaadi. Loe eelmisest juhtumist siit.
Dožd on Moskvas baseeruv telekanal, mida on nimetatud Idanaabri viimaseks sõltumatuks ajakirjandusväljaandeks. Kanali kohta saab rohkem teada 2017. aastal valminud Prantsuse dokfilmist (vene keeles).
Tähelepanu väärivast juhtumist Venemaa meedias vihjati Propastopi anonüümsele “Teata propagandast” vormile, mille leiad blogi vasakmenüüst. Täname saatjat ja kutsume lugejaid jagama sarnast materjali alati, kui see silma jääb.
Pilt: kuvatõmmis saatest.